Leier ut tysk bunker på Finn.no: – Passer dårlig hvis du er glad i vinduer
Det finnes kun 15 tilsvarende bunkere i verden. På Sørlandet er én av dem lagt ut på leiemarkedet.  På Flekkerøy, halvannen mil sør for Kristiansand, er en helt spesiell bolig lagt ut for leie. I leiemarkedet på den vesle sørlandsøya, er det nå mulig å kapre seg en helt egen tysk radarbunker – med fem soverom i boligen oppå bunkeren. «Den eneste i sitt slag», lokker utleieren med i boligannonsen. – Det finnes kun 15 tilsvarende bunkere i verden. Og dette er den eneste i Norge, sier utleieren av den mildt sagt unike boligen, Frode Stokkeland, til VG. For rundt 80 år siden satt tyske soldater i bunkeren og overvåket flytrafikken inn mot Skagerak. De siste seks årene har familien Stokkeland benyttet seg av bunkeren som en integrert del av huset deres. Nå flytter de i leilighet, og både hjem og bunker kan bli din for den nette sum av 19.500 kroner i måneden. – Det er ganske spesielt. Dette er et historisk bygg, som har hatt stor bruksverdi for oss. Ungene ønsker fortsatt at vi beholder bunkeren, så derfor leier vi den ut nå i første omgang. – Hvordan har interessen vært? – Mange vurderer den, og lørdag kommer noen på visning. Men det er nok i en prisklasse som gjør at det går noe tid før bunkeren og huset er utleid. – Det er nok riktig markedspris. Det er ikke akkurat flust av slike bunkere i Kristiansand-området, svarer utleieren med glimt i øyet. Utleieobjektet passer kanskje ikke for alle, påpeker Stokkeland.  – For folk som er glade i vinduer eller har klaustrofobi, så passer nok dette dårlig. Men en ting er sikkert: Den nye leietakeren vil slite godt med å føle seg utrygg. – Den er supertrygg, den skal jo tåle luftangrep av 500 kilos bomber og alt som verre er. Stokkeland forteller at han vokste opp i området og selv lekte mye i tyskernes tidligere bunker som liten gutt. – I 1995 kjøpte familien vår som bunkeren ligger under, og bygde bolig her. I 2012 fikk vi endelig tilgang til bunkeren gjennom ei nyåpnet ventilasjonssjakt. Fem år senere var den ferdig renovert. – Var det mye arbeid med å renovere bunkeren? – Ja visst. Det har kostet i både kroner og ører, og ikke minst tid tid. Men det har vært verdt det. Den har som sagt gitt oss mye bruksglede.
En sjelden tysk radarbunker fra andre verdenskrig, som ligger på Flekkerøy, er blitt lagt ut for leie. Bunkeren ble brukt av tyske soldater til å overvåke flytrafikk i Skagerak. De siste seks årene har familien Stokkeland brukt bunkeren som bolig i tillegg til eget hus. Utleieren påpeker at boligen nok ikke vil passe for alle, spesielt de med klaustrofobi eller de som foretrekker vinduer. Men han understreker at utleieboligen vil være trygg.